Konstantin Barulin

Konstantin Aleksandrovitš Barulin (vene keeles Константи́н Алекса́ндрович Бару́лин; sündinud 4. septembril 1984 Karagandõs) on Venemaa jäähokimängija, kes mängib väravavahina KHL-i klubis Nižnekamski Neftehimik.

Ta alustas klubikarjääri Tjumeni Gazovikis. Venemaa kõrgliigas debüteeris ta hooajal 2003–04 Peterburi SKA ridades.

2003. aastal valiti ta NHL-i draftis St. Louis Bluesi poolt 84. valikuna, kuid Põhja-Ameerikas ei ole ta kunagi mänginud.

KHL-is on ta mänginud Moskva CSKA (2008–2010), Moskva oblasti Atlanti (2010–2012), Kaasani AK Barsi (2012–2014), Omski Avangardi (2014–15), Sotši (2015–2019) ja alates 2019. aastast Nižnekamski Neftehimiki meeskonnas.

Hooajal 2010–11 jõudis ta Atlantiga Gagarini karika finaali, kus kaotati Ufa Salavat Julajeviga mängudega 1:4. Barulin valiti selle hooaja väljalangemismängude väärtuslikumaks mängijaks.

Kuuel korral on ta osalenud KHL-i tähtede mängul.

Venemaa jäähokikoondise koosseisus tuli ta 2012. aastal maailmameistriks. Lisaks on ta maailmameistrivõistlustelt võitnud veel kaks medalit.

Välislingid 
 Konstantin Barulin KHL.ru lehel
 Konstantin Barulin hockeydb.com lehel

Venemaa jäähokimängijad
Peterburi SKA mängijad
HK Moskva Spartaki mängijad
HK Moskva CSKA mängijad
Kaasani AK Barsi mängijad
Omski Avangardi mängijad
HK Sotši mängijad
HK Nižnekamski Neftehimiki mängijad
Sündinud 1984